section_heading: 2008.
paragraph_text: U Hrvatskoj od raka vrata maternice na godinu oboli oko 350 žena, a svaki treći dan umre jedna žena. Da je nužno nešto poduzeti po pitanju prevencije te zloćudne bolesti naglasio je i Ministar zdravstva Darko Milinović koji je osobno prisustvovao prvom hrvatskom Danu mimoza. Prim. dr. Damir Eljuga, predsjednik Hrvatske lige protiv raka tom je prilikom naglasio da je, osim edukacije, bitno i organizirano pozivanje žena na papa-test barem jednom u tri godine te cijepljenje mladih djevojaka protiv humanog papiloma virusa koji uzrokuje rak. Potporu prvom hrvatskom Danu mimoza dali su mnogi političari, osobe iz javnog života i velik broj građana potpisujući peticiju koja se proslijedila hrvatskom Saboru. Njome se tražilo uvođenje preventivnih mjera u borbi protiv bolesti koja je treći uzrok smrtnosti od raka u žena, a za vrijeme trajanja akcije prikupljeno je oko 1000 potpisa.